**Dôvodová správa**

Ministerstvo pôdohospodárstva a rozvoja vidieka Slovenskej republiky spracovalo a predkladá návrh nariadenia vlády, ktorým sa ruší a nahradzuje nariadenie vlády Slovenskej republiky č. 80/2007 Z. z. z 31. januára 2007 o podmienkach vydávania licencií na dovoz a vývoz poľnohospodárskych výrobkov a potravinárskych výrobkov na základe Plánu legislatívnych úloh vlády Slovenskej republiky na rok 2015.

Návrh nariadenia vyplýva zo zmien legislatívy Európskej únie. Predkladaný materiál upravuje podmienky vydávania licencií, certifikátov a osvedčení a pravidlá administrovania zábezpek v podmienkach Slovenskej republiky.

Najvýznamnejšou zmenou v návrhu nariadenia vlády patrí rozšírenie upravovaných oblastí nariadenia vlády o certifikáty, osvedčenia a administrovanie zábezpek. Súčasne sa upravuje postup pri podávaní žiadostí o licencie, certifikáty a osvedčenia a podmienky zloženia a uvoľňovania alebo prepadnutia finančných zábezpek. Ďalšou zmenou prešla aj príloha k nariadeniu vlády, ktorá obsahuje zoznam vykonávaných právne záväzných aktov Európskej únie.

Návrh nariadenia vlády nemá negatívny vplyv na rozpočet verejnej správy, nebude mať sociálne vplyvy, vplyv na životné prostredie, na informatizáciu spoločnosti ani na podnikateľské prostredie.

Návrh nariadenia vlády je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Ministerstvo financií Slovenskej republiky vzalo na vedomie, že návrh nebude mať vplyv na rozpočet verejnej správy ani na informatizáciu spoločnosti.

**DOLOŽKA ZLUČITEĽNOSTI**

**právneho predpisu s právom Európskej únie**

1. **Predkladateľ právneho predpisu:** Ministerstvo pôdohospodárstva a rozvoja vidieka Slovenskej republiky
2. **Názov návrhu právneho predpisu:** Návrh nariadenia vlády Slovenskej republiky o podmienkach vydávania licencií na dovoz a vývoz poľnohospodárskych výrobkov a potravinárskych výrobkov, certifikátov s vopred stanovenou sadzbou náhrady, osvedčení o náhrade a administrovaní zábezpek
3. **Problematika návrhu právneho predpisu:**
	1. je upravená v práve Európskej únie:

**Primárne právo:**

* čl. 3 ods. 1 písm. b), 107 až 109 a 291 Zmluvy o fungovaní Európskej únie,

**Sekundárne právo**(prijaté po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - po 30. novembri 2009):

1. legislatívne akty:
2. nelegislatívne akty:
* Nariadenie Komisie (EÚ) č. 578/2010 z 29. júna 2010, ktorým sa vykonáva nariadenie Rady (ES) č. 1216/2009, pokiaľ ide o systém priznávajúci vývozné náhrady na určité poľnohospodárske výrobky vyvážané vo forme tovaru, na ktorý sa nevzťahuje príloha I k Zmluve, a kritéria stanovovania výšky týchto náhrad (Ú. v. EÚ L 171, 6.7.2010) v platnom znení,
* nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013) v platnom znení.
* delegované nariadenie Komisie (EÚ) č. 907/2014 zo 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014) v platnom znení.
* vykonávacie nariadenie Komisie (EÚ) č. 908/2014 zo 6. augusta 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť (Ú. v. EÚ L 255, 28.8.2014) v platnom znení.

**Sekundárne právo** (prijaté pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - do 30. novembra 2009):

* Nariadenie Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva (Mimoriadne vydanie Ú. v. EÚ kap. 2/zv. 6) v platnom znení,
* nariadenie Komisie (ES) č. 376/2008 z 23. apríla 2008, ktorým sa stanovujú podrobné pravidlá uplatňovania systému dovozných a vývozných licencií a certifikátov s vopred stanovenou sadzbou náhrady pre poľnohospodárske výrobky (kodifikované znenie) (Ú. v. EÚ L 114, 26.4. 2008) v platnom znení,
* nariadenie Komisie (ES) č. 612/2009 zo 7. júla 2009, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (Ú. v. EÚ L 186, 17.7.2009) v platnom znení.
	1. je obsiahnutá v judikatúre Súdneho dvora Európskej únie.
1. **Záväzky Slovenskej republiky vo vzťahu k Európskej únii:**
2. Lehota na prebratie smernice alebo na implementáciu nariadenia alebo rozhodnutia: bezpredmetné.
3. Lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

bezpredmetné.

1. Proti SR nebolo začaté konanie o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie.
2. Bezpredmetné.
3. **Stupeň zlučiteľnosti návrhu nariadenia s právom Európskej únie:**

 Úplný.

1. **Gestor a spolupracujúce rezorty:**

Ministerstvo pôdohospodárstva a rozvoja vidieka SR.

**Doložka**

**vybraných vplyvov**

A.1. **Názov materiálu:** Návrh nariadenia vlády Slovenskej republiky o podmienkach vydávania licencií na dovoz a vývoz poľnohospodárskych výrobkov a potravinárskych výrobkov, certifikátov s vopred stanovenou sadzbou náhrady, osvedčení o náhrade a administrovaní zábezpek

 Termín začatia a ukončenia PPK: bezpredmetné

A.2. Vplyvy:

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  |  |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**

# Osobitná časť

### K § 1

Ustanovenie vymedzuje problematiku, ktorá je týmto nariadením riešená a to najmä podmienky predkladania žiadostí o vydanie povolenia na dovoz a vývoz poľnohospodárskych výrobkov a potravinárskych výrobkov, certifikátu s vopred stanovenou sadzbou náhrady a osvedčenia o náhrade a určenie formy finančnej zábezpeky, ktorou sa vykonáva ustanovenie čl. 1 nariadenia 376/2008.

### K § 2

Upravuje sa miesto a forma podania žiadosti o povolenia, certifikáty a osvedčenia. Náležitosti žiadosti a tiež potreba registrácie žiadosti prostredníctvom formulára zverejneného na webovej stránke PPA. Týmto sa vykonáva čl. 17 ods. 1 nariadenia Komisie (ES) č. 376/2008.

### K § 3

Toto ustanovenie rieši zábezpeku v prospech agentúry na účely zabezpečenia podmienok uvedených v licencii, certifikáte alebo osvedčení. Ide o zábezpeku prostredníctvom bankového prevodu alebo bankovej záruky. V odsekoch 3 a 4 sa riešia náležitosti, ktoré musia jednotlivé druhy zábezpeky obsahovať a akou formou sa doručuje na PPA resp. kedy je zábezpeka aktivovaná.

### K § 4

Rieši nakladanie so zábezpekou a tiež podmienky jej úplného alebo čiastočného vrátenia po splnení všetkých alebo čiastkových podmienok určených v kap. IV delegovaného nariadenia (EÚ) č. 907/2014.

### K § 5

Implementačné ustanovenie o vykonávaných predpisoch Európskej únie

### K § 6

Zrušovacie ustanovenie o zrušení a nahradení predchádzajúceho nariadenia vlády Slovenskej republiky.

### K § 7

Ustanovenie o účinnosti nariadenia vlády.